**Z A P I S N I K**

**o radu 4. sjednice Općinskog vijeća općine Donji Andrijevci**

**održane dana 29.09.2025. godine**

Sjednica Općinskog vijeća općine Donji Andrijevci održana je u zgradi općine u Donjim Andrijevcima, Trg kralja Tomislava 5, dana 29. rujna 2025. godine u 19,00 sati

Nazočni vijećnici: Marin Degmečić, Josip Matošić, Tomica Utvić, Krunoslav Paun, Stanka Blatančić, David Miler, Helena Vučković, Marina Ivanković, Lidija Tomašević, Bernardica Nosić i Goran Mažar

Sjednici nisu nazočni: Bernarda Zrnanović i Predrag Zarić, koji su opravdano odsutni

Ostali nazočni: Vedran Gavran, općinski načelnik, Antonija Aračić Radman, pročelnica, Milan Šulter i Ivana Pranjić

Zapisnik na sjednici vodila je Katica Miletić

Marin Degmečić, predsjednik Općinskog vijeća općine Donji Andrijevci: Otvaram 4. sjednicu Općinskog vijeća Općine Donji Andrijevci. Utvrđujem da od 13 članova Općinskog vijeća općine Donji Andrijevci sjednici prisustvuje 11 vijećnika, što je dovoljan broj za pravovaljan rad.

Materijali za sjednicu Općinskog vijeća prije održavanja sjednice javno su dostupni na službenoj internet stranici Općine Donji Andrijevci [www.donjiandrijevci.hr](http://www.donjiandrijevci.hr) a svakom vijećniku se dostavlja elektroničkim putem na e-mail adresu svakog vijećnika.

Za sjednicu je predložen sljedeći:

**D N E V N I R E D**

Usvajanje zapisnika sa 3. sjednice

Općinskog vijeća

1. Aktualni sat
2. Prijedlog Programa potpora mladim obiteljima i mladim poljoprivrednicima za rješavanje stambenog pitanja na području općine Donji Andrijevci za 2025. godinu
3. Prijedlog za imenovanje suca porotnika Općinskog suda u Slavonskom Brodu
4. Prijedlog Odluke o prodaji nekretnine k.č.26/5 k.o. Donji Andrijevci
5. Prijedlog Odluke o prodaji nekretnine k.č.1966/1 k.o. Donji Andrijevci
6. Prijedlog Odluke o kupnji nekretnine k.č.590/2 k.o. Staro Topolje
7. Razno

Predsjednik Općinskog vijeća: S pozivom za sjednicu primili smo i prijedlog dnevnog reda, da li imate kakvih prijedloga za dopunu ili izmjenu dnevnog reda?

Kako prijedloga za dopunu i izmjenu dnevnog reda nije bilo, dajem na glasovanje usvajanje prijedlog dnevnog reda za 4. sjednicu Općinskog vijeća.

Po provedenom glasovanju utvrđujem da smo jednoglasno sa 11 glasova „ZA“ usvojili dnevni reda za današnju sjednicu Općinskog vijeća.

**Usvajanje zapisnika sa 3. sjednice**

**Općinskog vijeća općine Donji Andrijevci**

Marin Degmečić, predsjednik Općinskog vijeća: Uz poziv za sjednicu primili smo i Zapisnik o radu 3. sjednice Općinskog vijeća. Ima li primjedbi na navedeni Zapisnik?

Ukoliko nema dajem na usvajanje Zapisnik o radu 3. sjednice Općinskog vijeća.

Utvrđujem da je Općinsko vijeće jednoglasno sa 11 glasova „ZA“, usvojilo Zapisnik o radu 3. sjednice Općinskog vijeća.

Prije samog početka sjednice dati ću riječ prisutnima iz Starog Topolja da iznesu razlog zbog kojeg su ovdje i kakvu pomoć trebaju od općine.

Josip Ilijašić iz Starog Topolja naveo je da su primorani zatražiti pomoć općine i nadležnih institucija oko rješavanja problema zbrinjavanja pasa. U Starom Topolju na adresi Ive Lole Ribara 91 otvoren je smještaj za pse u kome boravi po nekoliko desetaka pasa. Ti psi svojim lavežom uznemiravaju cijelo susjedstvo. Kako se ti psi oglašavaju danju i nije veliki problem, ali noću to postaje nepodnošljivo. Ti psi borave u dvorištu obiteljske kuće i dovoljno je da netko prođe stazom da psi reagiraju svojim lavežom. Djeca se boje proći stazom jer se nikada ne zna kako će psi reagirat. Mi smo uglavnom osobe starije životne dobi sa puno zdravstvenih problema. Nemamo ništa protiv zbrinjavanja pasa, ali molimo nadležne institucije i Općinu Donji Andrijevci da zajedno iznađu drugu lokaciju gdje psi neće narušavati mir žitelja koji žive u neposrednoj blizini.

Vedran Gavran, općinski načelnik: Imamo problem sa psima koji su u Starom Topolju kod obitelji Sudić. To je gospođa Kristina koja je bila potpredsjednica Udruge „Srce za šapice“, ona je bila i potpredsjednica udruge koja djeluje na našoj općini, našeg azila, razdvojila se i ona sada radi samostalno. Kao općina nismo imali nikakvih zahtjeva za bilo kakve dozvole. Bili smo upoznati da ona radi i sada nakon što su ljudi izrazili nezadovoljstvo sa samim uvjetima tog azila prvo je otišao komunalni redar koji može ustanoviti da li su psi pothranjeni, da li su normalni uvjeti i to je nešto što mi možemo. S obzirom da je veliki broj ljudi potpisalo peticiju obratili smo se veterinarskom inspektoru.

Antonija Aračić Radman: Izlaskom komunalnog redara je utvrđeno da se ukupno nalazi 19 pasa od toga 14 štenaca i 5 odraslih. Gospođa ima tri ugovora sa skloništima i psi su kod nje sve dok se ne udome dalje. Po zakonu posjednik koji drži do 9 pasa na temelju ugovora može biti i u privatnoj kući i nema ograničenja da li je naseljeno, ili nije naseljeno. Po zakonu štenci se ne broje u tih 9 pasa. S obzirom da prema ovome što vidimo je sve potkrepljeno papirnato od strane gospođe, ali smo mi svejedno kontaktirali i sve priložili veterinarskom inspektoru. On će nam se javiti kroz par dana kada razmotre cijelu situaciju i pregledaju našu odluku. Po ovome ona nije u prekršaju, ali da buka i lavež mogu smetati to znamo i toga smo svjesni, htjela bih napomenuti da taj lavež nije u našoj ingerenciji nego su to isključivo privatne tužbe.

Gospođa iz Starog Topolja pita: Da li je normalno, da li je ona u prekršaju ako njoj ti psi bježe iz tog njezinog zatvorenog prostora i dolaze u naša dvorišta gdje se igraju moja djeca? Kada sam pokušala na normalan način upozoriti, zamoliti da se zatvaraju meni je jednom prilikom odgovoreno pa ako ti smeta zovi policiju.

Vedran Gavran, općinski načelnik: U tom trenutku je sigurno u prekršaju.

Antonija Aračić Radman: O njenom pristupu nije na nama da komentiramo.

Vedran Gavran, općinski načelnik: Mi nismo ovlašteni da određujemo gdje će ona držati pse. Što se tiče buke, samog držanja azila postoje više institucije koje smo zvali, pa sačekajmo da vidimo što će kazati veterinarska inspekcija. U koliko oni kažu da je to uredno mi tu ne možemo ništa. Nije prikladno da to bude unutar samog naselja i moraju postojati neki uvjeti koje će ona dobiti.

Antonija Aračić Radman: Gospođa je rekla da planira izmaknuti sve iza i u svakom slučaju to ćemo isto provjeriti u kojem roku nam je rekla, ako ne bude to ćemo joj naložiti.

Predsjednik Općinskog vijeća: Treba sačekati rješenje, a dalje po tom rješenje ako općina bude mogla pomoći naravno da će pomoći.

Pitanje vezano za dječje igralište, da li možemo dobiti dvije klupe, kantu za smeće i neki put gdje djeca mogu prijeći i bilo kakvu ogradu na jednom dijelu zato što je igralište na samoj krivini?

Vedran Gavran, općinski načelnik: Može, taj dio će se još urediti, a prijelaz ćemo prebaciti na sporednu ulicu od parka od glavne županijske ceste, prema našoj nerazvrstanoj cesti.

**Točka 1.**

**Aktualni sat**

Vedran Gavran, općinski načelnik: Na zadnjoj sjednici vijeća nismo spomenuli da smo na ribičkoj kući odradili stolariju, zatvorili smo terasu, na KUD-ovoj kući smo napravili fasadu na ogradi i objektu, projekti idu i danas je krenulo asfaltiranje.

**Točka 2.**

**Prijedlog Programa potpora mladim obiteljima i mladim poljoprivrednicima za rješavanje stambenog pitanja na području općine Donji Andrijevci za 2025. godinu**

Antonija Aračić Radman: Općina je već od 2018. godine imala program za mlade obitelji kojim se izvršio povrat sredstava za porez na promet nekretnina pri kupnji nekretnine i priključci na komunalnu infrastrukturu. Po našem programu to su bile mlade obitelji pod uvjetom da je barem jedan od bračnih/izvanbračnih drugova/partnera mlađi 45 godina. Prošle godine na inicijativu zastupnice Marijane Petir koja se izborila da mladi poljoprivrednici dodatno budu financirani od strane jedinica lokalne samouprave kako bi ostali na selu i proizvodili na ruralnom području. Prošle godine je ta mjera jako slabo naišla na prihvat od svih ostalih zato što je bila previše općenita, nije se znalo što točno, tako da je iskorištenost u prošloj godini bila svega 10%. U ovoj godini ministarstvo je to malo dodalo na način da su osim mladih poljoprivrednika dodali i mlade obitelji i to za kupnju, izgradnju ili rekonstrukciju objekta za stanovanje. Program je takav da ako jedinica lokalne samouprave u svoj postojeći program doda još ove dvije mjere, a to su mlade obitelji za kupnju, izgradnju ili rekonstrukciju i mladi poljoprivrednici za kupnju, izgradnju ili rekonstrukciju onaj iznos koji jedinica lokalne samouprave dodjeli ministarstvo dodjeljuje prijaviteljima isti taj iznos. Ono što mi moramo napraviti je u tom slučaju prijaviti ovaj program, raspisati natječaj, sklopiti ugovore sa prijavljenima koji ispunjavaju uvjete i do 30. listopada zahtjev za sufinanciranje poslati ministarstvu. Ministarstvo dodjeljuje na temelju dodijeljenih prijava, u koliko eventualno netko od mladih poljoprivrednika ili mladih obitelji dobije sredstva od općine a ne bude dovoljno sredstava u ministarstvu dobit će onim kronološkim redom kako je išla prijava. Napomenula bih da oni imaju samo 1.000.000,00 eura predviđenih sredstava za cijelu Republiku Hrvatsku. U prošloj godini to nije iskorišteno, iskorišteno je samo 10%, u ovoj godini su detaljnije upute i malo detaljniji uvjeti tako da može biti iskorišteno, a i ne mora. Ove naše dvije mjere koje smo do sada imali financiranje priključaka na komunalnu infrastrukturu i povrat poreza na promet nekretnina oni ostaju i na njih se ne dodaje od strane ministarstva, to znači isključivi trošak Općine Donji Andrijevci, odnosno proračuna.

Predsjednik Općinskog vijeća otvara raspravu.

Helena Vučković: 30.10. koji si spomenula, da li je to za prijavu pojedinaca?

Antonija Aračić Radman: Ne, mi do tada moramo raspisati natječaj, pregledati sve prijave, sklopiti ugovore i do 30. 10. svu dokumentaciju sa našim zahtjevom poslati prema ministarstvu. Samim natječajem će se detaljnije propisati uvjeti da se to može potkrijepiti.

Nakon uvodnog obrazloženja i kraće rasprave, predsjednik Općinskog vijeća daje na glasovanje usvajanjeprijedlog Programa potpora mladim obiteljima i mladim poljoprivrednicima za rješavanje stambenog pitanja na području Općine Donji Andrijevci za 2025. godinu

Po provedenom glasovanju utvrđujem da je od 11 nazočnih vijećnika, jednoglasno sa 11 glasova „ZA“ prijedlog prihvaćen, a Program potpora mladim obiteljima i mladim poljoprivrednicima za rješavanje stambenog pitanja na području Općine Donji Andrijevci za 2025. godine, se u propisanoj formi prilaže zapisniku i čini njegov sastavni dio.

**Točka 3.**

**Prijedlog za imenovanje suca porotnika Općinskog suda u Slavonskom Brodu**

Predsjednik Općinskog vijeća: Predlažemo Tomicu Utvića za imenovanje suca porotnika za Općinski sud u Slavonskom Brodu

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjePrijedlog za imenovanje suca porotnika Općinskog suda u Slavonskom Brodu

Po provedenom glasovanju utvrđujem da je od 11 nazočnih vijećnika, jednoglasno sa 11 glasova „ZA“ prijedlog prihvaćen, a Prijedlog za imenovanje suca porotnika Općinskog suda u Slavonskom Brodu se u propisanoj formi prilaže zapisniku i čini njegov sastavni dio.

**Točka 4.**

**Prijedlog Odluke o prodaji nekretnine k.č.26/5 k.o. Donji Andrijevci**

Vedran Gavran, općinski načelnik: K.č.26/5 je nekretnina koja se nalazi u Radničkom naselju. U prošlom sazivu vijeća smo imali pismo namjere od gospodina Ivana Privare za kupovinu čestice koja graniči sa njegovom gdje bio on radio halu. Vijeće je odlučilo da se ta čestica da u prodaju putem javnog natječaja. Prije toga smo morali raditi elaborat tržišne vrijednosti nekretnine nakon toga smo čekali mišljenje Procjeniteljskog povjerenstva za tržište nekretnina na području Brodsko-posavske županije. Kada smo sve prikupili prijedlog smo stavili na vijeća da vidimo da li ćemo ići u prodaju ili ne.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o prodaji nekretnine k.č.25/5 k.o. Donji Andrijevci

Po provedenom glasovanju utvrđujem da je od 11 nazočnih vijećnika, jednoglasno sa 11 glasova „ZA“ prijedlog prihvaćen, a Odluka o prodaji nekretnine k.č.26/5 k.o. Donji Andrijevci se u propisanoj formi prilaže zapisniku i čini njegov sastavni dio.

**Točka 5.**

**Prijedlog Odluke o prodaji nekretnine k.č. 1966/1 k.o. Donji Andrijevci**

Predsjednik Općinskog vijeća: U sklopu te čestice je bila i šuma. Ta šuma više nije onakva kakva je bila, što se dogodilo sa ti drvima, da li je općina ikada podnosila zahtjev za nekakvu doznaku kao vlasnik te čestice. Vlasnik da bi se nešto porušilo mora podnijeti savjetodavnoj službi zahtjev za doznaku, zatim izlazi ovlašteni inženjer to doznači može se sjeći i prave se papiri. Da li imate kakvih informacija vezano za to da to netko ruši, da li je to netko vozio, da li se nekakav postupak pokrenuo vezano za to.

Vedran Gavran, općinski načelnik: Nije se nikakav postupak pokrenuo, imali jesno prijave ali nije nikad ništa službeno odrađeno, možda bi to trebali odraditi.

Predsjednik Općinskog vijeća: Idemo prodavati česticu za koju nismo sigurni da li smo gospodarili s njom onako kako smo trebali gospodariti. Da li je sada ta procjena bez te drvne mase jednaka sa drvnom masom koja je bila. Treba raditi novu procjenu i drvnu masu izbaciti iz procjene, a isto tako treba napraviti prijavu po nepoznatom počinitelju da se vidi tko je i zašto to radio. Po meni ovakva čestica ne bi trebala ići u prodaju dok se ne ustanovi činjenično stanje.

Predsjednik Općinskog vijeća otvara raspravu.

Bernardića Nosić: Koji je sad trenutni iznos procjene?

Antonija Aračić Radman: 13.900,00 eura a procjena je od prošle godine.

Predsjednik Općinskog vijeća: Treba pozvati sudskog vještaka da se vidi kada je to otuđeno i pozvati policiju da se vidi tko je to otuđio.

Bernardica Nosić: Ja sam prošle godine poslala pismo namjere iz razloga da smo bili zainteresirani za kupnju toga i Vedran kad smo razgovarali rekao mi je da se čeka procjena.

Vedran Gavran, općinski načelnik: Tad je izašao procjenitelj i nakon toga se dostavlja županijskom procjeniteljskom povjerenstvu i ta procjena je nedavno došla. Nakon toga smo imali prijave prema općini da je šumska masa otuđivana. Trebamo pozvati šumskog vještaka koji će utvrditi da li je nešto rušeno, kad je rušeno jer općina nikome nije dala dopuštenje da nešto ruši. Općina nije podnijela nikakav zahtjev za rušenje, ako je nešto srušeno mimo našeg znanja moramo podnijeti prijavu prema nepoznatom počinitelju.

Nakon rasprave, predsjednik Općinskog vijeća daje na glasovanje usvajanjeprijedlog Odluke o prodaji nekretnine k.č.1966/1 k.o. Donji Andrijevci

Po provedenom glasovanju utvrđujem da prijedlog nije prošao.

**Točka 6.**

**Prijedlog Odluke o kupnji nekretnine k.č. 590/2 k.o. Staro Topolje**

Vedran Gavran, općinski načelnik: Radi se o čestici koja se veže na malonogometno igralište u Starom Topolju. U prošlom sazivu vijeća isto je donesena odluka da će se ići u kupnju. Dogovorena je i cijena, ali prije toga je morala biti određena procjena nekretnine. Radi se o rješavanju imovinsko-pravnog odnosa dječjeg igrališta u Starom Topolju. Imali smo tužbu koju smo zaustavili na način da smo iskazali volju za kupnju jer samo vraćanje čestice u prvobitno stanje bi koštalo više nego kupnja.

Predsjednik Općinskog vijeća otvara raspravu.

Budući da rasprave nije bilo, predsjednik Općinskog vijeća daje na glasovanje usvajanjeprijedlog Odluke o kupnji nekretnine k.č. 590/2 k.o. Staro Topolje

Po provedenom glasovanju utvrđujem da je od 11 nazočnih vijećnika, jednoglasno sa 11 glasova „ZA“ prijedlog prihvaćen, a Odluka o kupnji nekretnine k.č.590/2 k.o. Staro Topolje se u propisanoj formi prilaže zapisniku i čini njegov sastavni dio.

**Točka 7.**

**Razno**

Pošto pitanja pod ovom točkom dnevnog reda nije bilo, ovim je dnevni red 4. sjednice Općinskog vijeća iscrpljen i sjednica je zaključena u 20,10 sati.

Zapisnik sastavila PREDSJEDNIK OPĆINSKOG

Katica Miletić VIJEĆA

Marin Degmečić

Klasa: 024-01/25-01/20

Urbroj: 2178-4-25-1

Donji Andrijevci, 29.09.2025.